‘n ‘Groen’ baadjie vir Quality Street-sjokolade(Foto: Quality Street/Facebook) Quality Street laat vaar hul ikoniese verpakking ná meer as 80 jaar. Die nuwe omhulsels word van herwinbare papier gemaak. Die maatskappy laat vaar die helderkleurige foelie-en-plastiek verpakking. Dié besluit sal verseker dat die 2,5 miljard lekkergoedomhulsels wat jaarliks op die ashoop beland, verminder word. Cheryl Allen, hoof van volhoubaarheid by Nestlé, sê Quality Street is ŉ handelsmerk wat vir mense baie beteken. “Ons almal weet hoe belangrik dit is om die boks oop te maak en die ‘juwele’ te sien, soos wat ons dit noem. Ek dink ons het met ŉ baie goeie ontwerp vorendag gekom en ons voel vol vertroue dat mense positief hierop sal reageer.” Nestlé is vroeër veroordeel vir sy swaar plastiek-voetspoor. ŉ Omgewingsorganisasie, Break Free From Plastic, het in ŉ verslag in 2021 gesê die maatskappy is een van die topvier plastiekbesoedelaars ter wêreld, naas PepsiCo, Coca-Cola en Unilever. Die nuwe verpakking sal oor die volgende paar maande in die Verenigde Koninkryk vrygestel word. Nege van die elf gewilde Quality Street-sjokolades, alles buiten Orange Crunch en Green Triangle, sal ŉ nuwe omhulsel kry. Dié twee omhulsels kan reeds herwin word. Die kleure wat die verskillende tipes sjokolades verteenwoordig, bly egter dieselfde. Quality Street is in 1936 bekendgestel en word in Halifax, Wes-Yorkshire in York in die Verenigde Koninkryk vervaardig. Die sjokolade word vervaardig deur melk wat deur plase in Skotland verskaf word. Die sjokolade volg in die voetspoor van Smarties, nóg ŉ Nestlé-produk wat in 2021 nuwe verpakking bekendgestel het. Nestlé bly daartoe verbind om 100% herwinbare verpakking teen 2025 te haal. Quality Street – flavours may come and go, tubs may shrink but one thing has remained constant since 1936 – the shiny, sparkly, rustling wrappers, made from foil and coloured cellophane…No more! I have news…1/2 pic.twitter.com/mwQedsXgIq — Harry Wallop (@hwallop) October 2, 2022